‘เอสเอ็มอีแบงก์’ติดบ่วง
เอสเอ็มอีแบงก์ส่อชวดเพิ่มทุน 5,000 ล้าน อาจต้องยอมผ่อนให้ทุนต่ำกว่ามาตรฐานหากปล่อยกู้ต่อ
30 ต.ค. 2565

เอสเอ็มอีแบงก์ส่อชวดเพิ่มทุน 5,000 ล้าน อาจต้องยอมผ่อนให้ทุนต่ำกว่ามาตรฐานหากปล่อยกู้ต่อ
นายประสงค์ พูนธเนศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) กล่าวว่า ขณะนี้มีเพียงธนาคารพัฒนาวิสาหกิจขนาด กลางและขนาดย่อมแห่งประเทศไทย (เอสเอ็มอีแบงก์) เพียงแห่งเดียวที่ต้องเพิ่มทุน และกระทรวงการคลังก็ได้อนุมัติไปแล้วในวงเงิน 5,000 ล้านบาท แต่ต้องใช้งบประมาณรายจ่ายประจำปีงบประมาณ 2555 ที่กำลังอภิปรายกันในสภาผู้แทนราษฎรมาใช้
อย่างไรก็ดี ทางสำนักงบ ประมาณไม่อนุมัติวงเงินดังกล่าวให้ จึงทำให้เกิดความกังวลกันว่า หากเอสเอ็มอีแบงก์ต้องขยายสินเชื่อจะทำให้สัดส่วนดำรงเงินกองทุนต่อสินทรัพย์เสี่ยงจะต่ำกว่ามาตรฐานที่ธนาคารแห่งประเทศไทย (ธปท.) กำหนดไว้มาก เพราะปัจจุบันมีแค่ 7% ดังนั้นคงต้องไปชี้แจงอีกครั้งในชั้นกรรมาธิการมาพิจารณางบ ประมาณรายจ่าย
แหล่งข่าวจากกระทรวงการคลัง เปิดเผยว่า เอสเอ็มอีแบงก์ได้เสนอแผนการปล่อยสินเชื่อเพื่อส่งเสริมการพัฒนาศักยภาพผู้ประกอบการเอสเอ็มอีในวงเงิน 2 หมื่นล้านบาท จะต้องมีการเพิ่มทุนให้ แต่เนื่องจากกระทรวงการคลังยังไม่มีเงินเพิ่มทุนให้ ทำให้แผนเดิมต้องชะลอไป ซึ่งหากไม่สามารถเพิ่มทุนได้ ก็อาจจะต้องผ่อนปรนเงื่อนไขการดำรงเงินกองทุน และต้องปรับแผนปล่อยสินเชื่อ เป็นการช่วยเหลือฟื้นฟูกิจการจากน้ำท่วมแทน
ก่อนหน้านี้ นายธีระชัย ภูวนาถนรานุบาล รมว.คลัง ระบุว่า สถาบันการเงินเฉพาะกิจของรัฐทุกแห่ง ยังสามารถปล่อยสินเชื่อได้ แต่กรณีมีบางแห่งเกรงว่า ทุนจะไม่พอจึงขอให้กมีการเพิ่มทุนให้นั้น กระทรวงการคลังพร้อมจะดำเนินการให้ แต่ขอให้เร่งรัดจัดทำงบดุลบัญชีให้เป็นมาตรการสากลให้เรียบร้อยก่อน แล้วค่อยนำเอาตัวเลขมาพิจารณาฐานะที่แท้จริง